
J e g y z ő k ö n y v

Készült: Halásztelek Város Önkormányzata Képviselő-testületének 2011. november 03-án 18.00órakor megtartott nyílt ülésén, amely egyben a 2011. évi közmeghallgatás is. 
Az ülés helye: Hunyadi Mátyás ÁMK Hangverseny terem (2314 Halásztelek, Somogyi B. u. 50-52.)

Jelen vannak: Szentgyörgyi József polgármester, Szabó Tibor alpolgármester, Erdődi Sándorné, Igaz László Tibor, Lengyel Izabella, Papp Kornél, Stefanik Zsolt, Végváriné Nyíri Lídia képviselők 

Megjelent meghívottak: Baloghné dr. Nagy Edit jegyző, Csillag Erika igazgatási irodavezető, 
Orsós Éva adó- és pénzügyi irodavezető, Véghné Bágya Ildikó közművelődési előadó, Baksai Gergely titkár,  
Szentgyörgyi József: köszönti a képviselő-testület tagjait, valamint a tisztelt lakosságot akik megjelentek a közmeghallgatáson, örömét fejezi ki, hogy ilyen sokan eljöttek. A Képviselő-testület tagjai jelen vannak, elsősorban ő fog válaszolni a kérdésekre, de ha más képviselő szeretne válaszolni, jelezze és átadja neki a szót Elmondja, hogy már évek óta szokásos menetrend szerint egy prezentációval szokta kezdeni a közmeghallgatást, amelyen a lehetséges pályázatokról és beruházásokról számol be, de sajnos az idén nem volt olyan lehetősége a városnak, hogy pályázhasson, így nincs miről beszámolnia. A válság miatt csak azokat a fejlesztéseket tudták befejezni, amit elkezdtek, így egyedül egy játszótér építése fejeződött be, más beruházás nem történt. 
Javasolja, hogy a jelenlévők először tegyék fel kérdéseiket, amelyekre rögtön válaszol is, amennyiben mélyebb válaszadásra van szükség, akkor írásban kap választ a kérdező. 

Kéri, hogy minden felszólaló mondja be a jegyzőkönyv számára a nevét, lakcímét.

Táli Károly  (Rákóczi u. 2.) felveti azt a problémát, hogy a Rákóczi u. 2. szám alatti – több tulajdonos problémája a vezetékes víz hiánya, amely régi gondja az ott élőknek. Nyolc éve már beszéltek erről, eddig nem sikerült megoldani a vezetékes víz bevezetését. 25 családot érint a probléma. Ő meg tudja magának venni a palackos ásványvizet, de nem biztos, hogy mindenki így van ezzel a lakók közül. Sok kisgyerekes családnak a legnagyobb probléma. A képviselő-testületet kéri, amelyben a Fideszes képviselők vannak többségben, oldják meg ezt a problémát. 

Megkérdezi, hogy mikorra várható az ivóvíz bevezetése a területen? 
Szentgyörgyi József válaszában elmondja, hogy a településen Diófasortól Szigethalom felé van a Rákóczi út jobb oldalán egy vékony vezeték, amelyre a lakók rákötöttek. A Rákóczi út 2. egy több ingatlanos terület. A tűzcsap épült ki a vezeték mellett, amely vezetékre később a lakóknak kell majd megoldania a rákötést.  3,5 mFt-ot az idei költségvetésben terveztek ezekre a Rákóczi út 2-ben nem létező utakra, de problémás az engedélyezés. A Vagyonkezelő kezeli a Rákóczi utat. 2008-ban indítottak meg egy csatornázási engedélyt, 3 év után kapták meg a Vagyonkezelőtől. Vízjogi engedélyről van szó. A vagyonkezelési jog változása miatt ilyen lassú a folyamat. Maradványként áthúzódik az összeget 2012-re, de még nincs meg ez az engedély, ezért nem tudják elkezdeni. Ahogy lesz engedély elkezdik, - remélhetőleg jövő nyár végére, maximum őszre -  reméli elkészül. Elmondja, hogy segítség kell majd a lakossági rákötéseknél a szervezésben úgy, mint ahogy eddig is jelentkeztek szervezők. 1 db ingatlanra majd kb. 20 db bekötést kell majd intézni.

A Diófasor és a reptér által határolt terület örökölt rossz állapot. A telkeket nem tudják átszabni, minden tulajdonos ragaszkodik a területéhez. Gáz már van, de víz, csatorna nélkül maradt a spontán épült összes faház, majd a szükség úgy hozta, hogy nem lett kész a közműhálózat. Sok az osztatlan közös tulajdon, akik alig beszélnek egymással, nehéz egyeztetni az érdekeket. Akkor az önkormányzat értelemszerűen nem lépett fel ez ellen, most meg főleg nehéz lenne. Abban tud segíteni, hogy szervezi és koordinálja az önkormányzat a közös érdekek egyeztetését. Eddig többszöri nekifutásra sem sikerült eredményeket elérni a tárgyalásokon. Hosszú távon nehéz megmondani mi lesz a sorsa ennek a területnek.
Táli Károly elmondja, hogy egyszer már terveztek lakásonként 7 eFt-ot összeszedni erre a költségre lehet, hogy ezt kellene folytatni, de egy tulajdonos akkor - Vaskóné - nem egyezett bele a szolgalmi jog bejegyzése miatt.  Felajánlja, hogy az ügyvédi díjat ez ügyben vállalja, csak haladjon a vízhálózat építése. Megszervezi a többi tulajdonost is, csak a főcső legyen lefektetve. 
A város a tűzcsapot tudja odahelyezni segítségül, a többit a tulajdonosoknak kell vállalni. 
Sipos Tibor (Nap u. 55.) négy kérdésre szeretne választ kapni:
1. A Halásztelki Hírmondó októberi számában polgármester úr tájékoztatójára hivatkozással 

Kérdezi, hogy mi történik a Mária, Ilona, Rákóczi u. által határolt területtel majd. 

Mi az elképzelés ezzel? Komplex egészségügyi központ építését tervezte erre a területre az önkormányzat, amelyet a Szirt Kft vásárolt meg 40 millió forint + Áfa vételárért, aztán a cég tönkrement, és a Hungaropharma vett át. Csak egészségügyi célokra használható?  Gyógyszertár már nem fog megépülni a gyógyszertörvény változása miatt. Zsúfoltak a rendelők, erre a településre már kicsik ezek a rendelők.  Mi az egészségügyi koncepciója erre az önkormányzatnak? 
Szentgyörgyi József az említett ingatlant az önkormányzat 8,2 millióért visszaperelte 2007-ben, tulajdonképpen megállapodtak a per tárgyalása előtt, majd 48 millió forintért adták el a Szirt Kft-nek azzal, hogy az orvosok és a gyógyszerészek megállapodást kötnek a lakossági ellátásra, mely szerint 24 órán át lett volna orvosi ügyelet Halásztelken. 4 orvosi rendelőt építettek volna, ahol az orvosok írják a vényt, a gyógyszertárban pedig beváltják a receptet így megtérül a beruházás. Cserébe az orvosok ingyen kapták volna a rendelőt és a védőnőknek is kedvezményesen bérelhette volna az önkormányzat a helyiséget. Azóta a jogszabály, nevezetesen a gyógyszertörvény megváltozott, nincsen patikaliberalizáció, amely keresztbe húzta a befektető szándékait.  Nincs szabadverseny a gyógyszerpiacon, jogerős építési engedéllyel rendelkező cég terveit tönkre tette a jogszabály változása. Írásban tettek ajánlatot a visszavásárlásra, de az önkormányzat ezzel nem kívánt élni. Azt, hogy a tulajdonos mit fog kezdeni a területtel, azt nem tudják lehet, hogy megpróbálják majd értékesíteni a területet. A 4. háziorvosi és védőnői körzetet meg kell nyitni. A védőnői körzet kialakítása nem kerül olyan sokba, azonban az orvosi körzettel más gond is van. Hiába írják ki az orvosi körzetet, nem tudnak helyet biztosítani neki. Az a kérdés, hogy találnak-e valakit, aki kb. 30 mFt-ot beruház és kockáztat.. Tudja, hogy nagy hiány van háziorvosból országos szinten. Úgy kellene kiírni a 4. háziorvosi körzetet – amely ellen természetesen a jelenlegi orvosok sem tiltakoznának, mert nagyon túlterheltek – hogy nem tud az önkormányzat hozzá adni semmit. Nincs arra pénze sajnos az önkormányzatnak, hogy vállaljon többlet költséget, az ügyeletet 12 millió forinttal egészíti ki. Tehát a Kisgyár utca elején lévő orvosi ügyelet kb. 1 mFt-ba kerül, ehhez  az OEP 700 eFt-ot ad támogatásként és kb. 1,8 mFt-ból lehet fenntartani az ilyen ügyeleti ellátást. Általában 25 ezer lakosra lehet fenntartani egy ügyeleti ellátást, mint pld. Szigethalom és Tököl együttesen. Szigetszentmiklós a 35 ezer lakossal egyet tart fönt, Halásztelek azt vállalta, hogy 10 ezer lakosra fenntartja az orvosi ügyeletet, ennél többet az önkormányzat nem tud vállalni. Nincs arra reális esély, hogy az önkormányzat meg tudná venni a telket és arra felépítené a rendelőket, hiszen ezt sem kigazdálkodni, sem finanszírozni, sem normálisan működtetni nem tudná.  Ezzel tehát az a válasz a kérdésre,  hogy nincs egészségügyi koncepció, de látják továbbra is a 4. háziorvosi körzet szükségességét. Ezt egy egyszeri támogatással lehet, hogy meg tudják majd úgy oldani, hogy adnak pld. 15 mFt-ot és a többit tegye hozzá ő maga, de most jelenleg nincs ilyen helyzetben az önkormányzat, hogy akár ezt tudja finanszírozni. 
Sipos Tibor
2. Szintén a Halásztelki Hírmondó előző számában olvasta, hogy a Tököli Szennyvíztisztító bővítésekor 1.650 millió forintot nyertek el.  Tököl, Szigethalom és Halásztelek 300 millió önrészt biztosított a három település.  Ez mit jelent? Mennyi ebből Halásztelek része? Miből fizetik, és ez hogyan szerepel a tervezésben? 

Szentgyörgyi József válaszában elmondja, hogy ez azért fontos, mert Halásztelekről odaküldjük a szennyvizet.  A szennyvíztisztító megépítéséhez valóban 300 millió forintot ad a három önkormányzat oly módon, hogy 2013-ra tervezik a társulás létrejöttét, 3x99 millió forinttal, amelyhez a társulás, mint önálló jogi személy veszi fel a hitelt, ami terheli majd az önkormányzatot, de közvetlenül a költségvetést nem. A tököli reptér melletti terület értékesítése esetén csökkenhet ez az önrész. 2013-ra tervezik a beruházás befejezését. A három település erre létrehozott egy önálló társulást, ez a társulás egy önálló jogi személy. Ez a társulás nyerte meg a pályázatot, és ez a társulás fogja felvenni a hitelt. Az önrész is két részletből tevődhet majd össze, egy része a kontingens díjból,- amit nem vállalt egyik település sem, - a másik része pedig a csatornadíjba beépítve. Terhelni fogja a társulást, de nem közvetlenül az önkormányzatot. Az új használók által beszedett díjból kerül majd kifizetésre a hitel. 
Sipos Tibor 

3. Törvényi előírás, hogy az új önkormányzat megalakulása után 6 hónapon belül ciklustervet készít, a Halásztelki Hírmondó januári számában Lengyel Izabella a Pénzügyi Bizottság elnöke nyilatkozta ezt. Megkérdezi, hogy van-e ilyen az önkormányzatnak, amelyet vagy ciklus programnak, vagy gazdasági programnak hívnak. 

Szentgyörgyi József köszöni a kérdést, válaszában elmondja, hogy az új testület megalakulása után a két frakció nyilatkozta, hogy külön programot nem kívánnak írni, hanem a választási programokban megfogalmazottak szerint kívánják ezt összeállítani, mégis a hivatal készített erre vonatkozólag egy előterjesztést, a gazdasági programot, amelyet kétszer tárgyalt már a testület, de a november végén esedékes testületi ülésen ismét napirenden van a téma. Szeretné elmondani, hogy sokkal rosszabb a helyzet, mint a négy évvel ezelőtti ciklustervvel. Állandó bevételeket akkor még lehetett tervezni, most azonban nagyon nehéz helyzetben van a testület, mert például az iskolák átvételéről nem tudnak még semmit. Három fontos törvény, az adó, a köznevelési és az önkormányzati törvény sincs még elfogadva a parlament által, így ezekkel nem tud számolni még a hivatal. A gazdasági válság miatt még a saját bevételeket sem tudják megtervezni. A ciklusterv alapjait nem tudják tervezni, hiszen a járási hivatalok alakítását sem ismerik még. A testületnek van prioritási terve, de a finanszírozás átalakítása után tudja csak a terveket is leírni.  Ami még ennél is fontosabb, hogy a folyamatosan gyarapodó önkormányzati vagyon sorsa is bizonytalan, például mi lesz a városi könyvtár, az iskola, a művelődési központ, a konyha ingatlanával? Mi történik majd a vagyonnal. 

Sipos Tibor 

4. Az utolsó kérdése arra irányul, hogy felhívja a figyelmet a városi ünnepek megtartására és az azokon való részvételre. Erre nem is választ vár, hanem megjegyzést tesz. Elkeserítő, hogy milyen kevesen vesznek részt a városi ünnepségeken a lakosság részéről. A város vezetői tavaly október 23-án sem, az idén március 15-én sem, és most október 23-án sem voltak jelen, gondol itt a polgármesterre és az alpolgármesterre is.  Hogyan várják el a lakosságtól, hogy legyenek ott, ha nem mutatnak példát, ezért nincsenek ott sokan a lakosságból sem az ünnepeken. 
Szentgyörgyi József válaszában elmondja, hogy az agglomerációs településeknek ez egy nagyon nagy hátránya, küzd Halásztelek is ezzel. Nem úgy, mint egy mezővárosi példa, amikor az embereknek ez az egy lehetősége van egymással beszélgetni, találkozni. A főváros adta közelség olyan gazdag kínálatot nyújt, hogy ezzel nehéz versenyezni. A közösségi rendezvények jók, azokon (május 1, Szent László Nap, Szüreti felvonulás ) 1500-2000 fő vesz részt, a nemrégiben megrendezett szüreti felvonuláson is kb. 400 fő volt jelen, ahol aktív közreműködőként is részt vettek főleg a civil szervezetek tagja, de a lakosság is szép számmal. Megállapodás született a helyi intézményekkel abban, hogy minden ünnepséget másik intézmény szervez rotációs rendszerben, így jellemzően az adott intézmény vesz részt az ünnepeken. Köszönet ezért a gyerekeknek és a pedagógusoknak. A város vezetősége mindig előre egyeztetve kiválasztja ki vesz részt az ünnepségen, mely vezető vagy bizottsági elnök mond ünnepi beszédet. Köszöni ez úton is azoknak, akik rendszeresen jelen vannak az ünnepségeken. 

Ivanics Gergely (Jókai u. 23.) Halásztelken született, szeret itt élni, de van egy kis szívfájdalma. Semmi nem történt, ami két kérdésre vonatkozik, konkrétan Polgármester úrhoz:  Kérte, hogy az utcájukban javítsák ki a világítást, nem csinálták meg. Kicserélték az oszlopot, de a lámpa azóta sem működik. A másik kérdése Alpolgármester úrhoz és a Jegyző asszonyhoz szól, bántja a szívét, amikor beszéltek a kommunizmus áldozatairól. Jó cikk jelent meg Papp Kornéltól a HH-ban, megköszöni, és nem is fűz hozzá több kommentárt. A másik, hogy kérte annak a felszólalásnak a hanganyagát, megígérték mindketten a hanganyagot, mégsem kapta meg. Akkora probléma ez? Ez neki nagyon fontos, mert osztálytársa, többeknek jó barátja volt itt Halásztelken, és az ő felszólalása után egy hónappal a Parlamentben egy KDNP-s felszólalás is elhangzott ebben a témában. Ne feledkezzünk meg a kommunizmus áldozatairól itt helyben sem, sajnálja, hogy nem tudja megköszönni ezt az Alpolgármester úrnak, mert nem csinált semmit ez ügyben. 
Szentgyörgyi József: válaszában tájékoztatja a közmeghallgatás résztvevőit, hogy minden hónapban van egy bejárás, amelyen ellenőrzik a közvilágítást, nem tudja, hogy nem került erre sor. A HATE Kft. ügyvezetője Acélvári Attila jelen van, feljegyezték a problémát, minél hamarabb orvosolni fogják. 

Szabó Tibor: tájékoztatja a jelenlévőket arról, hogy bement a polgármesteri hivatalba, elkérni a kazettát, és mondták neki, hogy már járt Ivanics Gergely a hivatalban ezügyben. A kazettát nem tudta átírni dvd-re és a Jegyző asszonytól azt a tájékoztatást kapta, hogy bemegy a hivatalba és meghallgatja a felvételt, így megnyugodott. A diktafonról nem lehet cd-re letölteni a hanganyagot, azt csak a hivatalban lehet meghallgatni, kiadni nem lehet. 

Ivanics Gergely: Azért akarta megkapni a hanganyagot, hogy ne tudja őt senki azzal vádolni, hogy nem állja meg a helyét a mondata a bíróság előtt, ha arra kerülne a sor. Pontosan ezt mondta: „Ha a fasiszták gyilkosok voltak, akkor a kommunisták is. Nincs különbség a kettő között.”

Szentgyörgyi József: tájékoztat arról, hogy a közmeghallgatás egy nyilvános esemény, ahol kérheti bárki, hogy töröljék azt, amit mondott, de rögzíteni kell. Abban az esetben, ha a bíróság kéri, ezt az önkormányzat tudja neki prezentálni, de nem másolható a hanganyag. Megőrizzük és természetesen bizonyítható vele az ülésen elhangzott minden mondat. 
Ivanics Gergely: egyszerűen nem érti meg, hogy miért nem kaphatta meg ezt a hanganyagot. 

Balázs Tibor: a római katolikus egyház szolgálattevőjeként szól. Nagyon szép utcanév táblák vannak, de a Kisgyár utcában megtévesztő irányítótábla van. 2010 augusztusában a főnöke már írásban tett észrevételt, mégis rossz még mindig a tábla. A szövegben görög katolikus templom van, római katolikus templom helyett. Kéri, hogy az önkormányzat javíttassa ki a táblát. A népszámlálás óta tudják, hogy kb. négyezer katolikus van Halásztelken, de ha valaki betér a városba rossz nevet jelez a tábla. Kérdezi, mikor lesz kicserélve? 

Szentgyörgyi József: elmondja, hogy már megrendelték a táblát, Acélvári Attilától kérdezik, hogy mit ígért szállítási határidőnek a cég? Egy tétel viszonylag lassan megy. 

Acélvári Attila: közbeszólva mondja, hogy 2-3 hét múlva érkezik meg az új tábla. 

Gergely Győzőné: sok jót és kevesebb rosszat is megélt már itt Halásztelken. Az „átkosban” építettek templomot, iskolát. Észrevétele, hogy rengeteg autó megy el naponta a főúton, csinálják az utakat, haladnak előre. De itt van a Duna, és kérdezi, hogy három település nem tudna-e összefogni annak érdekében, hogy vízi közlekedés lehessen a Dunán és ezzel kevésbé szennyeznék a környezetet. A másik, hogy rengeteg világítótest van, ami hol ég, hol nem ég. Ha lenne arra pénz, hogy napelemekkel működtessék a világítást, akkor az lenne az olcsóbb megoldás. A következő meglátása az, hogy: „Szeressük egymást emberek!” Annyi indulatot hallott mostanában Halásztelken, hogy megdöbbent. Neki teljesen mindegy, hogy milyen párt tagja valaki, ha jó ember, az jó ember. Ha meg tudják azt tenni, hogy tisztelik egymást, akkor többre juthatnak. 

Szentgyörgyi József: a vízi közlekedéssel kapcsolatban elmondja, a legnagyobb probléma a Budapestre való bejutás. A MAHART készített hozzá koncepciót, az agglomerációban mindenki ezzel küzd, Északon is. Kidolgozott programok vannak, de az idővel nem tud versenyezni a program. A gyorsaság ma a legfontosabb a közlekedésben. A vízi közlekedés ott működik jól - pl. Hollandia -,  ahol nincs más lehetőség. Csepel környékén a HÉV közlekedés lehetne gyorsabb, ami környezetkímélőbb, de a 4-es metró előrébb tart. A gerincút megépülése jelenthet változást, ami a jövő év közepére fejeződhet be. A mostani lejáró körforgalmasítása lenne még megoldás, de kicsi a hely hozzá. Most kb. 40 perc a beérkezési idő, a gerincút megépülésével lecsökken 10 perccel, majd az Auchan melletti felüljáró megépítése után lehet még kicsit rövidebb. A napelemmel kapcsolatban elmondja, 2001-ben volt a közvilágítás korszerűsítése. Egy olcsóbb rendszerre építették ki akkor a közvilágítást úgy, hogy pályáztak, hogy a hitelt az ELMŰ vette fel. A hitelt a villanyszámlába beépítve vették fel, ami most jár le valamikor 2012-13. fordulóján, akkor tudják legközelebb megvizsgálni annak a lehetőségét milyen módon tudnák esetleg a fogyasztást olcsóbbá tenni, vagy korszerűsíteni. Két megoldás van, a napelem, vagy a ledes megoldás. Havi 500-600 ezer forint a költség, de a beruházást újítani akkor lehet, és érdemes, ha van rá pályázati lehetőség. 

Sipos Tibor: mivel ez a téma közel áll a szakmájához, elmondja kiegészítésként véleményét, mely szerint a közvilágításnál meg van határozva, hogy milyen fényerősséget kell biztosítani, az utakon és a tereken is, ez elég konkrét elvárás. Jelen pillanatban ezek a napelemes megoldások nem tudják ezeket a feltételeket teljesíteni. 2001-ben a 80 és 50 Wattos csere esetén kellett, hogy megtakarítsanak költséget, akkor 14 millió forintot nyertek erre a Széchenyi terv keretéből. 

Gergicz Ottó: (Hajnal u. 26.) kérdése, hogy mit jelent egy ellátó rendszer hibája? A páratlan oldalon több épület épült. Új tulajdonos, új lendülettel kezdett az építkezésbe. A csatornaépítésnél nem gondoltak arra, hogy itt egy lakótelep fog épülni. Vannak egyéb hiányosságok is, amellett, hogy egy csatornaátemelő is kellhet. Ha ilyen sokan kötnek rá erre a csatornahálózatra, akkor az nem fog működni. A többi (gáz, egyéb közmű) is gondot jelenthet majd. A víznyomással is problémák vannak, de ha még többen rákötnek a sorházból, akkor a gondok hatványozóbban fognak jelentkezni. A villanyhálózatnál szintén lehetnek problémák, bár talán ez a legkevésbé érintett pont. Riasztgatják időnként a lakókat különböző kiköltözések csoportjával, sok gond jelentkezik. 2012-től a zöld kártya az épületekre kötelező lesz. Hogyan fogja ezt megkapni? Most ugyan nekiálltak a javításoknak, de rendben lesz-e ez? 

Szentgyörgyi József: válaszában elmondta, hogy egy 70 lakásos társasház épül a Hajnal utcába, amit már 2004-ben kezdtek el, a beruházó akkor nagy összegű hitelt vett fel rá, majd eltűnt a pénzzel. Sok vívódás után sok egyéni szereplővel a bank folyamatosan árverezte, hogy megkapja a pénzét, sokáig 900 millióért kínálta és 250 millióért kelt el végül. Ugyanakkor jelentős összeget kell a lakásokra költeni, szinte minden közüzemmel tárgyalni kell. Az előző beruházó engedély nélkül több bekötést végzett, az új tulajdonosnak ezt is tisztába kell tennie az értékesítés és használatbavételi engedély megszerzése előtt. Úgy látja, hogy eddig szikkasztó aknákba ment a víz, most már a telekre vannak kikötve az esőcsatornák. Ezt folyamatosan ellenőrizni kell.  A csatorna ott még nincs rendezve, engedélyezett csatornahálózattal nem rendelkezik a terület. A csatornahálózat összterheltsége rossz, napi 1000 m3-t tud elvezetni. 35 m3 többletet jelent lakásonként az új ingatlanok rákötésével. Korlátozott az önkormányzat lehetősége, de amit megszerzett engedélyt azzal kapcsolatban nincs már beleszólása. Az önkormányzat tárgyalhat még az út rendbetételéről, mint ahogy ez folyamatban is van, kb. 9 millió forintot kértek a mostani Hajnal utca aszfaltozásához. Összesen 90 lakás épül meg, a leterheltséget kell kompenzálni. Az építkezés beruházás megkezdése előtt lett volna lehetősége az önkormányzatnak, amit 2005-ben meg is tett a testület. A gyors beköltözés hátránya a megfelelő iskola, óvoda, megfelelés is. A telekadóval próbáljuk a hozzájárulást megteremteni. A gázellátásra az lenne a jó megoldás, hogy kellene egy új bekötés Szigetszentmiklósnak Halásztelek felől. A Megyedűlő felől megpróbálták az üres területet megvásárolni egyben, de egy pár tulajdonos elzárkózott ettől. 8 telket kellett volna megvenni ahhoz, hogy 16 méter legyen az út. Ez nem sikerült. Belterületi árat kértek az út áraként. A gazdasági válsággal 20%-kal esett a gázfogyasztás. Visszaállították a kandallókat, nem használják annyian a gázt, nincs kapacitási kényszer. Figyelnek a műszaki feltételek megfelelésre, figyelnek a hatósági eljárásokra, egy érdeke van a településnek, hogy minőségi ingatlanok legyenek. Jelentősen estek az ingatlanárak, hiába csinálja meg őszre, kb. 5 év lesz, mire el tudja adni a beruházó az ingatlanokat. Az önkormányzat az úthoz ragaszkodik, több lehetőség nincs. A Hajnal utca elejét a beruházó nem akarja, meglátják, hogy meg tudnak-e állapodni. 

Mácsai Rozália: hivatkozik a tavaly december 2-ai közmeghallgatásra, melyen elmondta az ártéri és a Fővárosi Vízművek kútjai körül kialakult kaotikus helyzetet, ahol kommunális hulladékot raknak le, amiről riport is készült a Hír Tv-ben. Polgármester úr úgy nyilatkozott, hogy neki nem jelezte senki ezt a helyzetet. Megtörtént december 2-án. Szeretett volna egy cikket erről megjelentetni a Halásztelki Hírmondóban, amit Polgármester Úr nem engedett megjelentetni, cenzúrázta azzal, hogy mit szólnak a lakosok, ha ez a cikk így, ilyen formában megjelenik. Az indoklásban még az is szerepelt, hogy „magasról ….. a problémára”. 
Megkérdezi, hogy miért hozott a Közép-Duna-völgyi Vízügyi Hatóság egy olyan határozatot mégis, hogy ezt a területet a betontömböktől meg kell tisztítani. Szeretné, ha szabályozni lehetne a levegő tisztasága érdekében a tűzgyújtást. Ma is volt szmogriadó országosan, mégis különböző káros anyagokat égetnek el a lakosok. Miért nem hoztak rendeletet a saját környezetének tisztántartása érdekében, ami a lakókra kötelezően betartható. Ő például küzdelmet folytatott Kiss Gábor közterület-felügyelővel azért, hogy a 8 telket érintő tulajdonost kényszerítse a parlagfű kiirtására. 
Szentgyörgyi József: először a szemétügyre reagál. Halásztelek városa minden évben szervez szemétgyűjtést. Amikor kb. 300-an jönnek el a lakosságból, általában többnyire a nyugdíjasok vesznek részt ezeken az akciókon. 6-12 konténer szemetet szednek össze minden évben az ártér és környéke területéről. Emlékezteti Mácsai Rozáliát arra, hogy hadjáratot indított az ellen, hogy a crosspályát számolja fel az önkormányzat, az ott található gumikat szállíttassák el onnan. Ez egy magántulajdonú terület, mellette van egy kis terület, ami önkormányzati terület, még a 80-as években szeméttelep volt (Diófasor melletti) ezen 1 m föld van, amelyen a Vodafone egy tornyot szeretett volna építeni, amiért éves szinten kb. 600 ezer forintot fizetett volna. 2006-ban megállapodtak vele, de nem építette meg. Várták, hogy mégis megépül a torony, mivel akkor a a cég kitakarította volna a területet is.  Feljelentések következtében az önkormányzat azt a kis területet kitakaríttatta két héttel ezelőtt, ami 1,5 millió forintba került. A betont kiszedték és elszállíttatták. Azt, hogy a HÍR Tv ennek kapcsán milyen szavakat akart az ő szájába adni, azt nem kommentálja, mert nevetségesnek tartja. Az ő szájából a „magasról ………. a problémát” kifejezéshez hasonló sem hangzott el, azt visszautasítja. Egyszerűen szólva politikai népszerűséghajhászás volt, nem is kommentálja, ehhez nem kíván asszisztálni. A terület ki lett takarítva, a kiadás nem jókor jött, elmondhatják, hogy elköltötték a pénzt egy olyan területre, ami senkit nem zavart és semmire nem használható. 

Szlovák Terézia: (Nefelejcs u. 11.) azt teszi szóvá, hogy a környezetszennyezéssel kapcsolatban a zöldhulladék begyűjtését a levelek hullásához kellene igazítani. Megtörtént a begyűjtés, de a levelek jó része még a fán van. A nedves leveleket összegyűjtik majd és elégetik, mint a mai napon, amikor füstfelhő volt. Miért nem lehet megállapodni az ARIES–szel, hogy levélhullás után vigyék el a lombhulladékot? 

Szentgyörgyi József: válaszában elmondja, hogy minden évben meg kell tervezni a hulladékgyűjtést. Házi egyszeri gyűjtés van, illetve hónap végén egyszer elszállítják. A megoldás valószínűleg az lehet - mint ahogy a modernebb városokban - komposztáló vásárlására irányítja a lakosságot pályázat útján. Kb. 3000 db komposztálót kellene vásároltatni az önkormányzatnak a lakossággal, erre pályázni és így megoldani a levelek feldolgozását. Már tervezték korábban, de jelentősen át kell alakítani a hulladékgyűjtést, de már a szelektív gyűjtők módszere is elavulttá vált. Hosszú távon a lakosságot abban kell majd támogatni, hogy megoldják a lakásonkénti szelektív hulladékgyűjtést. Most azonban nem olyan időket élünk, hogy terhelni lehetne a háztartásokat költségekkel. Ebben a testület minden tagja egyformán vélekedik. Le kell szoktatni az embereket a tüzelésről. Rákötöttek a csatornára, és sok helyen ottmaradtak üresen az emésztők. Azokat sokan használják komposztálásra és oda gyűjtik a falevelet. Valóban a tudatos környezetnevelésre kell figyelmet fordítani, amiben nem túl jók, hosszú távon pedig ez, ami megtérül. Manapság több család azért keresi meg a polgármesteri hivatalt, hogy segítsen a felgyülemlett közüzemi számláik kifizetésében. Ilyen időket élünk. 1700 idős ember él Halásztelken, és lassan ezzel is kell foglalkozni, mert kezd a település elöregedni és egyre többen szorulnak segítségre. 

Szlovák Terézia: másik kérdés, amit felvet – csatlakozva Sipos Tibor felszólalásához – a városi ünnepekkel kapcsolatos. A városvezetők részvétele hiányos. Szerinte példát kell, hogy mutasson a város vezetősége részvételével. Ehhez kapcsolódik a Halásztelek honlapjának állapota. Az információk régiek, a Polgármester blogjában nincs semmi, a Polgármester köszöntője is hiányzik. Aktualitását vesztett információk vannak ott. Nagyon sok szép rendezvény volt, aki nem tudott elmenni, legalább megnézné a honlapon, s  ha többször megnézi akkor talán kedvet is kap legközelebb a megjelenéshez. 

Szentgyörgyi József: válaszában elmondja, hogy az utóbbi időben valóban volt két egymást követő rendezvény is, amin családi okok miatt nem tudott jelen lenni, de a város vezetősége mindig képviseltette magát, mindig gondoskodott a helyettesítésről. A honlap kritikára azt kell mondania, hogy jogos, sajnos erre a területre nem marad idő. Az ilyen jellegű kommunikáció hiányos, biztos megfizeti egyszer majd az árát. Nem tud rendszeresen időt szakítani egy blog írására. Mindig inkább azok az információk jelentek meg a honlapon, ami valamilyen konfliktust eredményezett és azok megoldásáról tájékozódhatott az állampolgár. Meg fogják vizsgálni az új honlap átállási idő után annak a lehetőségét, hogyan lehet még hatékonyabban és naprakészebben működtetni. 

Szlovák Terézia: megjegyzése arra utal, hogy Halásztelek elég kis város és ehhez képest elég sok testvérvárossal rendelkezik. Ez önmagában nem olyan nagy baj, de az a kérdése, hogy miért kell egy 30 fős delegációnak elutaznia közpénzen egy testvérvárosi látogatásra? Mennyi pénzzel járulnak hozzá a képviselők és a résztvevők az utazáshoz és az ott tartózkodás költségeihez? Borzolja a kedélyeket az, hogy ilyen gazdasági helyzetben lehet ugyan kirándulgatni, de mindenki járuljon akkor hozzá a költségekhez. 

Szentgyörgyi József: emlékezteti a hallgatóságot arra, hogy a városnak vannak testvértelepülései, időrendi sorrendben: Polikraiste, bolgár, Nikopol elhalt, Ruszinovban cseh, Illyefalva Erdélyben ami régiek, az elmúlt ciklusban lett újabb kettő, Leisnig német, Oggiono olasz is. A testvérvárosi kapcsolatnak akkor van értelme, ha le lehet vinni ezt a lakosság szintjére is. Nem feltétlenül csak a polgármestereknek kell egymással találkozni szűk körben és protokollárisan. Akkor működik jól, ha mint pld. Ruszinovból jön 20 gyerek a Balatonhoz, és fordítva, pld. Commenius programok. A költségek az utazások során úgy alakulnak, hogy mindig a meghívó fizeti a költségeket. Az utazóknak kizárólag az utazás költsége kerül pénzbe. Az ott tartózkodást mindig a fogadó fél fizeti. 45 és 30 fős csoportokat fogadott először Leiznig és Oggiono Európai Uniós pénzből. A testvérvárosi kapcsolatok célja az, hogy egymás szokásait, problémáit, tapasztalatait ki is tudják cserélni. Nem kizárólag kirándulásnak gondolja ezt, hanem inkább közös gondolkodásnak. Leisnig például pont olyan problémákkal küzd, amivel 8-10 év múlva mi is szembesülni fogunk, csökken a lakosságszám és öregszik a település. A másik oldala ennek a dolognak, hogy 2007-2013 között olyan időszakot élünk, amikor eu-s pénzek jönnek magyarországi fejlesztésekhez. 2014-től ezek a lehetőségek nem állnak már rendelkezésre. Erre a következő két évben még tudnak pénzt szerezni, ezért kell ezeket megragadni. Hozzáteszi, hogy a költségvetésből a város 1.5-2%-ot költ ilyen jellegű kiadásra, amit nem érez kidobott pénznek, ha ezzel a diákok, civil szervezetek tapasztalatokat gyűjteni mehetnek külföldi városokba. 

Szlovák Terézia: látszólag apró problémának tűnik, de emlékeztetett arra, hogy a trianoni ünnepség alkalmával Bükkös Kati kicserélte a kő virágtartókban a virágokat, de a HATE még örült is annak, hogy a felszabaduló virágtövekkel pótolják a tartókból hiányzókat. A nyár folyamán látta, hogy több helyen az intézmények előtt kiszáradtak ezek a növények, az intézmények vezetői is figyelhetnének rájuk. Ha a HATE Kft. a Szent László téren gyönyörűen rendben tudja tartani a kertet, akkor talán máshol is. Neki ugyan nem tetszenek ezek a kő virágtartók sem, de ha már vannak, akkor tartsák rendbe. 

Szentgyörgyi József: köszöni az észrevételt, ígéretet tesz arra, hogy jobban figyelnek majd ezekre.

Királyné Vaskó Erzsébet: elmondja, hogy régi halásztelki lakos, olyan régi, amikor még úgy hívták a települést, hogy Tököl-Hermina Major. Az alapoktól ismeri a település életét. Nem csak ismeri, hanem aktívan részt is vesz a település életében a Mozgáskorlátozott Egyesületét vezeti. 

Reagál a városi ünnepségekre, hogy a három nyugdíjas egyesület tagjai kiveszik a részüket úgy a takarításból, mint az ünneplésből. Úgy tanulta, hogy mindenki érezze sajátjának a lakóhelyét! Ne azok kritizáljanak, akik csak egy-két éve laknak itt és esetleg nem tartják rendbe a portájukat, sőt ne csak az önkormányzattól várják a rendrakást, hanem ők maguk is vegyenek részt pld. a városi takarításokon. Ne bántsák egymást a különböző pártállások miatt, hanem összefogással dolgozzanak a Képviselő-testületben is a város érdekében. Mindenkit a városért választottak meg képviselőnek. A nyolc képviselő ne egymást „zrikálja”, ne bántsák a Polgármestert azért, mert nem volt itt egy-egy rendezvényen, hiszen láthattuk Orbán Viktor sem volt ott a nemzeti ünnepen. Ez a város gyönyörű és dolgozzon minden képviselő együtt azért, hogy még szebb lehessen!

Szentgyörgyi József: elmondja, hogy a település egyik legnagyobb értéke, hogy rendezett utcáik vannak, megfelelő szélességgel. Mindenki maga csinálja a településen a járdát és az árkokat. Az új területeken muszáj volt az önkormányzatnak árkokat ásni, amit sokszor a lakosok betemetnek. Ez nagyon nagy problémát jelent, nem alakul ki így a megfelelő komfortérzet sem. 

(nem érteni a nevet) elmondja, hogy nem régi lakos itt, ezért felveti a Dózsa György út – Rákóczi út – Iskola utca által határolt park rendezésének kérdését, ami nem szép, valamit kellene csinálni vele. Másrészt a Rákóczi F. úton, az üzletek előtt a járda mindig nagyon szemetes. 

Szentgyörgyi József: valóban rendezetlennek látja ő is a problémásnak nevezett parkot, ami egyébként túl kicsi ahhoz, hogy ugyanúgy rendezett lehessen, mint a másik két nagy park a városban. (Piactér, és Katona u.) Ez parkként nem tud sose funkcionálni, a Rákóczi út forgalma miatt. Szíve szerint arra ösztönözné a Képviselő-testületet, hogy az új területen építsenek sokkal nagyobb területen igazi parkot. Van ott egy virágbolttal kötött bérleti szerződés, ami nemsokára lejár. Az akkori Képviselő-testület annak fejében adta olcsó bérletért a területet a virágboltosnak, hogy rendben fogja tartani a környezetét. Nem így történt. A másik problémára, a boltok előtti rendetlenségre elmondja, hogy pont azok a boltosok nem tartják rendben a területet, ahol nincs rendes parkoló. Az ingatlantulajdonosokat az építéskor lehet kötelezni az építtetőt a parkoló kiépítésére. Az utóbbi években épült üzletek előtt már mindenütt van parkoló, sőt rendben is tartják őket. Pont Alpolgármester úr javaslatára a Kossuth Lajos utcától a Kisgyár utcáig tervezik a járdaépítést, amit a költségvetésbe terveznek is. 

Pumuk Sándorné: halásztelki lakos, aki itt született kérdezi, hogy látták-e már a Kisgyár utcai buszmegállóban azt a gödröt, ami ott található? Megnézték-e egyáltalán hogy néz ki? Szinte leesnek a buszról a buszmegállóban, 15-20 cm-es gödör van ott, a buszvezetők meg rosszul állnak be a megállóba, alig tudnak leszállni. Kérdezi továbbá, hogy nem lehetne-e fekvő rendőrt elhelyezni a Posta közhöz, rengeteg a gyorshajtó. Jelzi, a Mikszáth utcában sok az illegális szemétlerakás. 
Szentgyörgyi József: válaszában elmondja, hogy a buszmegálló javítását a HATE Kft-vel megvizsgáltatja, és minél hamarabb intézkedik a javíttatásról. A rendőri jelenlét az utóbbi időben jelentősen megnőtt a településen. A fekvőrendőr ötletét nem támogatja. Ha egy helyre tesznek, akkor mindenki ezt fogja követelni. A Mikszáth utcai szemétlerakót – szelektív – megszüntették, amiért valaki rendszerint odahordta a rengeteg szemetet, amit nem szelektíven gyűjtöttek. 

Ifj. Erdődi Sándor: Kisgyár u., Megyedűlő úton is vannak ingatlan előtt parkoló autók, melyeket kerülgetni kell a nap minden szakaszában. Nem lehetne-e valamit tenni velük, hogy ne az úton álljanak.
Szentgyörgyi József: megvizsgáltatja, érdemes-e parkolni tilos táblát kitenni a Kisgyár utcában.

Rozsikné: (Kisgyár u. 5.) nem tudja, a csatornásoktól jelen van-e valaki, mert hozzájuk szeretne szólni. Egy hónapja szedik fel az akna fedeleket, s a házuk előtt olyan rosszul rakták vissza, hogy beleesett valaki. Kéri, jobban figyeljenek oda, mert nagyobb baj is lehet belőle.

(Bekiabálva többen jelzik, hogy az ő utcájukban is ilyen a helyzet az akna fedelekkel, Diófasor végén, gáton túl lyuk van, fedél kellene rá.)

Szentgyörgyi József: ígéretet tesz arra, hogy ellenőrizni fogják.

Mácsai Rozália: visszatérve a környezetvédelemre, elmondja az Ilona u. és Gábor Dénes u. közötti szakaszon van 8-10 telek üresen, melyek tele vannak parlagfűvel. A parlagfű mentesítés határideje június 30. volt, kérdezi az önkormányzat valóban megbünteti-e a be nem tartókat. Nem hiszi, hogy egy nemrég ide költözött lakosnak be kell húznia a fülét, farkát, ne legyen joga bármilyen észrevételt tennie, nem attól függnek ezek a dolgok, ki mióta lakik itt. Minden lakos után megkapja az önkormányzat a központi költségvetésből leosztott %-ot. Felhívja a figyelmet arra, hogy meg lehet nézni a Megyedűlő utca környékét, milyen disznó körülmények között élnek. Az önkormányzatnak joga, és a hatáskörébe tartozik, hogy büntetést szabjon ki a telek- és ingatlantulajdonosokra. Rámutat arra, hogy Halásztelken sok jó szakember volt, akik elmentek a környező településekre dolgozni, az itteni önkormányzathoz meg „Piripócsról” járnak be dolgozni. Kérdezi, miért az a tendencia itt, hogy innen elmennek a jó szakemberek, és utána meg más településről jönnek ide dolgozni, miért nem az itteni lakosoknak teremtenek munkalehetőséget az önkormányzatnál. Közli, a HÍRTV 2011. február végi Keresztmetszet című adását meg lehet nézni és meg lehet hallgatni, mi hangzott el. Jelzi, november 9-én Bogár László professzor tart előadást Halásztelken, minden érdeklődőt szeretettel várnak. 
Szentgyörgyi József: közli, nincs tudomása hatósági ügyről, a polgármester nem foglalkozik hatósági ügyekkel. Az említett terület elég problémás, mert túl nagy területet vont az önkormányzat egyszerre belterületbe, emiatt az az anomália alakul ki, hogy a tulajdonos úgy dönt, hogy fizeti a telekadót, és 20 évig marad egy rét két lakóház között, ez nem jó megoldás. Erre egyetlen megoldás lenne, nevezetesen emelni a telekadót, azonban a telekadót jelentős mértékben csökkentették. Véleménye szerint, abban a blokkban még tovább is generálódnak majd a problémák. Ez mind annak a rossz következménye, hogy nem egy megfelelő mértékű, határozott városfejlesztés és a kötelező fejlesztések megvalósításával történt. Ha ez a terület úgy került volna belterületbe vonásba, hogy a tulajdonostól – aki a nagy profitot nyerte az ingatlan eladásból – megkövetelik a burkolt utcát, a csapadékvíz elvezetést, a közművek bekötését, akkor ez az egész nem alakul ki. Nem tudja ezt pótolni, nem teheti, hogy a település magterületéből, adójából fizessék ki a burkolt utat, csapadékvíz elvezető árkot, stb. 
Asztalos Ernő: fanatikus lokálpatrióta, 4-5 éves volt, amikor az országutat építették. A Weiss Manfréd gyár a téglagyártól a repülőgépgyárig építette az utat, mellé épített egy két méter széles kerékpárutat, ami már igen rossz állapotú, balesetveszélyes. Ajánlja a szigetszentmiklósi-lakihegyi, halásztelki és szigethalmi, csepeli önkormányzatoknak fogjanak össze, pályázzanak meg egy kerékpárút felújítást. Jelzi, a Katalin utcán nem lehet végigmenni, ha szembejön egy autó. A Géza utcában megcsináltatta a villanyt, a villany a telekhatártól 1m 20cm-re van, a kerítést odatették majdnem a villanyoszlop vonalára, ez egy méterrel megnövelte a telket. Megjegyzi, most volt halottak napja, a temetőben van olyan közös sír, ahol magyar és német katonák nyugszanak, jeltelen sírban. A szovjet katonák sírja rendben van, de a magyar és német katonák sírja szemétben nyugszanak.

Táli Károly: közbeszól, a Leader programot csinálták, a tervet elfogadták, ennek a közösségnek egy fillérjébe nem kerülne. A Leader Programba be kell tenni a pénzt, és amikor kész van kijönnek és odaadják a pénzt, de a Stoffán-ék nem adták oda a pénzt.
Szentgyörgyi József a sírhelyeket a Zoltán Miklóssal meg fogják nézni. A járdával – régi kerékpár út – kapcsolatban elmondja, valóban jól működő volt, azonban megváltoztak a szabályok. Ha ma kerékpár utat akarnak építeni, annak 3,20 m-nek kell lennie, és a gyalogosoknak külön járda kell mellé. Nem tudják megoldani, ezért erre támogatásért nem tud pályázni az önkormányzat, ezért a ciklustervben úgy szerepelt, hogy az önkormányzat 100 %-os beruházásban csinálja meg saját maga ott, ahol nem tudja a vállalkozóval, beruházóval megcsináltatni. A Katalin utcával kapcsolatban elmondja az a baj, hogy van egy nagy terület, ahol most mezőgazdasági termelést kezdtek, ami magántulajdonban van, de a 2005-ös HÉSZ besorolás szerint zöld terület. Tárgyalt az ingatlan tulajdonossal, a terület kb. 60 építési teleknyi terület, melyért cserébe kb. 100 mFt értékű ingatlanállományt ajánlottak fel a tulajdonosnak. A tulajdonos építési terület árban számolta, ezért a területért kb. 600 mFt-ot kért. A Katalin utcában az önkormányzatnak kb. 4 m útja van, a többi magánterület, mert nincs kiszabályozva. 
Simon Attila: érdeklődik az iskola jövőjéről.

Szentgyörgyi József: nem tud válaszolni a kérdésre, a köznevelési törvény a Kormány előtt van, a Parlament nem fogadta el. A város félelme nem az, hogy elviszik az iskolát, hanem az, hogy több adóbevétel akarnak elvinni, mint amennyibe az iskola került. A Képviselő-testület mindig a város érdekeit tartja szem előtt.

Széles Jánosné: jelzi, a lakótelepen a Viola utcában vízelnyelő nyílások vannak, melyen fedlapok vannak, de azok el vannak tömődve, és tudomása szerint azok nincsenek is bekötve a csatornába. Az idén akkora esők voltak, hogy bokáig jártak a vízben, ezért erre szeretne megoldást. A zöld hulladékkal kapcsolatban jelzi, korán viszik el. Polgármester úrnak írt egy levelet, de arra nem kapott választ, ezért küldött egy e-mailt, hogy időpontot kér, de azt sem kapott. A téma mellyel kapcsolatban írt, illetve időpontot kért, már okafogyottá vált, de kérdezi, hogy lehetséges az, hogy ha ír egy levelet arra nem kap választ.
Szentgyörgyi Józse: válasza, nem fordult még ilyen elő, de utána néz. A Kisgyár utcával kapcsolatban elmondja, az a probléma, hogy a lakótelepnek nincs csapadékvíz szikkasztó rendszere A lakótelepen egy olyan rendszer van, hogy összefolyatták az összes csapadékvizet a betongyűjtőkbe, azt kifolyatták a Kisgyár utcai csatornához – de nem a rendes csatornába -, ott egy vízvezeték rendszer volt, ami elment a Kisgyár utca végéig, ahol volt egy árok, az volt ennek a vízszikkasztó árka. Ezt az 1980-as évek végétől nem tartották karban, sőt az önkormányzat 2005-ben a telket betemette és eladta. Megvizsgálták a jelenlegi helyzetet, kifolyik a lakótelepről a víz ezekbe a beton gyűjtőkbe, abból egy jó része kifolyik a Kisgyár utca alá és ott eltűnik. Nincs csatorna elvezetése a területnek, elképzelhető, hogy mivel homokos terület, óriási kráterek vannak a Kisgyár utca alatt, ami bármikor beszakadhat. Ennek a megoldását kb. 250 mFt-ra tervezték, de a csatornába nem tudják belevezetni, mert nincs akkor kapacitása a csatornának, hogy elbírja. Az önkormányzatnak nincs kapacitása arra, hogy ezt a problémát pályázat nélkül, önerőből megoldja. 
Nemestótiné Molnár Anna: mint volt „szimfis” szeretné tudni, mi lesz a „szimfi” irodaépületével. Javasolja, a Kisgyár utcai ún. „KISZ lakótelep” közepére, mely egy hatalmas zöld terület - építsenek szikkasztót. 

Szentgyörgyi József: elmondja, a „szimfi” épületét egy árverésen vásárolta meg az önkormányzat 2008-ben 40 mFt-ért, akkor tervezték, hogy egy új városháza lesz az épületből. Az önkormányzatnak magának sok a terület, a felújítását 425 mFt-ra becsülték. Megváltoztak a körülmények, a kastély is megüresedett, értékesítésre vár, továbbá az, hogy a jelentős bevételek miatt igazából a fejlesztések üteme lelassult. Ha az épületet elbontják, akkor is többet ér az a 4000 m2 terület, mint 40 mFt, tehát jó megoldás tartalékolni a területet. A továbbiakban elmondja, a belső térre játszóteret terveztek, mivel a lakótelepnek nincsen játszótere. A Kisgyár u. 7. előtt volt egy kis játszótér, írt a társasház tulajdonosainak, kérte adják át az önkormányzatnak a parkot, s az önkormányzat megcsinálja a játszóteret, mely 8-10 mFt lett volna. A tulajdonosok nem adták át a területet, inkább leszerelték a játszóteret és autóparkolásra használják a területet. Arra a területre egy 150-200 m2-es játszóteret terveztek, 2-4 éves gyermekek számára, melynek még lehet realitása.
Dráz Ágnes: (Csillag u.) kb. 2 éve le lett aszfaltozva a Csillag u., Tél u., Merkúr u., kérdezi járt-e arra mostanában a Polgármester úr, mert végig repedezik, megy szét az út, katasztrofális az állapot. Annak idején kérte figyeljenek oda a minőségre, de ez nem történt meg. Kérdezi, mi lesz ezeknek az utcáknak a sorsa, ki fogja ezt megcsinálni, vállaltak-e garanciát erre a kivitelezők.
Szentgyörgyi József: felméreti a helyzetet. A minőségellenőrzést nem az önkormányzat végzi, a piacról versenyeztetett műszaki ellenőr felelőssége a beruházás műszaki tartalmának ellenőrzése, illetve maga a beruházó is felel a műszaki tartalomért. 

Kovács Krisztián: problémája, a Diófasor utca végén – kb. 200 m-es szakasz – az aszfaltozás, az idén 2 db. babakocsijuk ment tönkre. A házukkal szemben van egy nagy terület, tele parlagfűvel. Egy évvel ezelőtt a hátsó utcarész – mivel két utcára nyílik ez a terület - kaptak levelet Polgármester úrtól, melyben kérte, hogy 1,- Ft jelképes összegért mondjanak le az önkormányzat javára a szolgalmi útra. Szeretne ő is ilyen telket venni. 
Szentgyörgyi József: a Diófasor utca végére nem volt már forrása az önkormányzatnak. Négy utca maradt ki, a Diófasor vége, a Háry utca vége és a Bolgárkertész utcának a Kisgyár és Mária utca közötti szakasza, előkészítésre futotta, de a burkolásra már nem a forrásból. Ezekre a beruházásokra az idén 10 mFt került betervezésre, de nem jöttek be a bevételek, így nem tudták megvalósítani. Ismeri a körülményeket. A Táncsics Mihály utca vége zavaros történet, telekkönyvileg nincs rendezve, nem kaphatott volna ott senki építési engedélyt. A külterületi ingatlanoknál a földhivatal jár el, nem az önkormányzat. Az Akácos úttól Északra, a Megyedűlő jobb oldalán van egy nagy szántóföld művelésű blokk. 2005-ben a testület úgy döntött, hogy ott lakóterület övezeti besorolás alá vonta a szántókat, viszont nem vonta belterületbe, melybe kb. 200 építési terület fér bele. Ajánlotta, hogy lakóterületből minősítsék vissza gazdasági övezetbe és gazdasági célra lehessen értékesíteni. 80 ha terület, ami „besült” magántulajdon, de velük nem tudnak megállapodni, elutasítanak minden kezdeményezést. Hozzáteszi, a 2005-ös belterületbe vonásnak voltak nagyon nagy nyertesei, és voltak nagyon nagy vesztesei. A nyertesek haragszanak az önkormányzatra a telekadó miatt, a vesztesek meg azért, mert nem hozzák őket ugyanolyan helyzetbe, mint a nyertes telektulajdonosokat. Rengeteg a konfliktus, nincs jó megoldás. Ha felelős városvezetők és a testület így gondolkodik, akkor nem engedi, hogy az övezet beépüljön. Egy gazdasági övezet érdeke lenne a városnak, ha hasonló életkörülményeket szeretne teremteni, mint pl. Dunaharaszti tud nyújtani. 
Dobos Andrea: visszakérdez az iskolákkal kapcsolatban, mikorra várható közelebbi információ az iskolák sorsával kapcsolatban. Kéri, hogy az iskolák vezetői menet közben is kapjanak információt, hogy ne teljesen kész helyzet elé álljanak majd. 
Szentgyörgyi József: válasza, ugyanaz az információja van az önkormányzatnak, mint az iskola vezetőjének. Nincs még a köznevelési törvény elfogadva, ellentétes hírek vannak a kormány szándékról és a frakció szándékról, az önkormányzati törvény sincs még elfogadva, nincs olyan információ, ami alapján érdemi beszélgetést lehetne kezdeni. Az iskolában érdemi beszélgetést lehetne kezdeni arról, hogy maga a pedagógus testület vagy a szülők vitassák meg a köznevelési törvénnyel kapcsolatos észrevételeiket, ismerjék meg a koncepciónak azt a 8-10 pontját, ami sarkalatosan átalakítja a dolgokat, és ezzel kapcsolatban fejezzék ki véleményüket. A változásokra 2013. januártól lehet számítani. 
További kérdés, észrevétel nem lévén a közmeghallgatást 19,45 órakor bezárja. 

